Document ID: 32000D0678

Komisjoni otsus,
23. oktoober 2000,
millega sätestatakse üksikasjalikud eeskirjad põllumajandusettevõtete registreerimiseks riiklikes seakasvatuse andmebaasides vastavalt nõukogu direktiivile 64/432/EMÜ
(teatavaks tehtud numbri K(2000) 3075 all)
(EMPs kohaldatav tekst)
(2000/678/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta, [1] muudetud ja ajakohastatud direktiiviga 97/12/EÜ, [2] viimati muudetud Euroopa Parlamendi ja nõukogu direktiiviga 2000/20/EÜ, [3] eriti selle artikli 14 lõike 3 punkti c alapunkti 4,
ning arvestades järgmist:
(1) Seakasvatuse andmebaasi toimimise tagamiseks on oluline kindlaks määrata andmed, mida see andmebaas peaks sisaldama.
(2) Esmalt on otstarbekas kindlaks määrata seakasvatusmajandite registreerimisandmed.
(3) Kõik liikmesriikide andmebaasid peavad sisaldama teatavat kohustuslikku teavet ja kasulik on koostada nimekiri täiendavatest vabatahtlikest andmetest.
(4) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Põllumajandusettevõtete register peab iga seakasvatusmajandi kohta sisaldama vähemalt järgmisi andmeid:
a) riigi kood ja (sellele lisaks) kuni 12 numbrist koosnev identifitseerimisnumber;
b) põllumajandusettevõtte aadress;
c) loomade eest vastutava isiku nimi ja aadress,
d) põllumajandusettevõtte geograafilised koordinaadid või nendega samaväärsed geograafilise asukoha näitajad;
e) andmeväli, kuhu pädeval asutusel on võimalik sisestada sanitaarteavet, näiteks loomade liikumise piirangud, ühenduse või siseriiklike programmidega seotud staatus või muud asjakohased andmed.
2. Lisaks lõikes 1 ette nähtud teabele võib põllumajandusettevõtete register iga seakasvatusmajandi kohta sisaldada järgmist teavet:
a) toodangu liik;
b) maht;
c) põllumajandusettevõtte omaniku nimi ja aadress;
d) sanitaarmeetmete eest vastutava isiku nimi ja aadress;
e) muu pädeva asutuse poolt vajalikuks peetav teave.
Liikmesriigid informeerivad komisjoni lõikes 2 nimetatud teabest, mida sisaldavad nende siseriiklikud seakasvatuse andmebaasid.
Artikkel 2
Käesolev otsus on adresseeritud liikmesriikidele.
Brüssel, 23. oktoober 2000

Labels: 12
3
6